
[bookmark: _GoBack]ПАГАДНЕННЕ
аб узаемным прызнанні банкаўскіх гарантый
пры ажыццяўленні дзяржаўных (муніцыпальных) закупак


Дзяржавы – члены Еўразійскага эканамічнага саюза, якія далей называюцца дзяржавамі-членамі,
грунтуючыся на палажэннях Дагавора аб Еўразійскім эканамічным саюзе ад 29 мая 2014 года (далей – Дагавор),
выказваючы зацікаўленасць ва ўмацаванні супрацоўніцтва ў сферы дзяржаўных (муніцыпальных) закупак на доўгатэрміновай і стабільнай аснове,
падзяляючы імкненне забяспечыць бесперашкодны доступ патэнцыяльным пастаўшчыкам і пастаўшчыкам, зарэгістраваным на тэрыторыі адной дзяржавы-члена, да ўдзелу ў дзяржаўных (муніцыпальных) закупках, якія праводзяцца ў іншай дзяржаве-члене,
абапіраючыся на прынцыпы раўнапраўя і ўзаемнай выгады з улікам эканамічных інтарэсаў дзяржаў-членаў,
прымаючы пад увагу неабходнасць належнай абароны правоў заказчыкаў пры ажыццяўленні дзяржаўных (муніцыпальных) закупак,
пагадзіліся з наступным:
Артыкул 1
Для мэт гэтага Пагаднення выкарыстоўваюцца паняцці, якія азначаюць наступнае:
«банкаўская гарантыя» – гарантыя (незалежная гарантыя), выдадзеная гарантам, зарэгістраваным на тэрыторыі дзяржавы-члена прынцыпала, для забеспячэння абавязацельстваў, прадугледжаных заканадаўствам дзяржавы-члена бенефіцыяра ў сферы дзяржаўных (муніцыпальных) закупак;
«бенефіцыяр» – заказчык, на карысць якога выдадзена банкаўская гарантыя;
«прынцыпал» – патэнцыяльны пастаўшчык або пастаўшчык, якому прадастаўлена банкаўская гарантыя;
«рэестр банкаўскіх гарантый» – рэестр дзяржавы-члена бенефіцыяра, які змяшчае прадугледжаную заканадаўствам дзяржавы-члена бенефіцыяра ў сферы дзяржаўных (муніцыпальных) закупак інфармацыю аб выдадзеных банкаўскіх гарантыях.
Іншыя паняцці, якія выкарыстоўваюцца ў гэтым Пагадненні, прымяняюцца ў значэннях, вызначаных Дагаворам і міжнароднымі дагаворамі ў рамках Еўразійскага эканамічнага саюза.
Артыкул 2
Прадметам гэтага Пагаднення з’яўляецца забеспячэнне ўзаемнага прызнання банкаўскіх гарантый, якія выдаюцца гарантамі, зарэгістраванымі на тэрыторыі дзяржавы-члена прынцыпала, для мэт дзяржаўных (муніцыпальных) закупак, якія ажыццяўляюцца бенефіцыярам іншай дзяржавы-члена.
Банкаўскія гарантыі, выдадзеныя з улікам палажэнняў гэтага Пагаднення, прызнаюцца дзяржавамі-членамі пры ажыццяўленні дзяржаўных (муніцыпальных) закупак.
Дзеянне гэтага Пагаднення не пашыраецца на:
дзяржаўныя (муніцыпальныя) закупкі, звесткі аб якіх у адпаведнасці з заканадаўствам дзяржаў-членаў з’яўляюцца дзяржаўнай тайнай (дзяржаўнымі сакрэтамі);
закупкі, якія ажыццяўляюцца нацыянальнымі (цэнтральнымі) банкамі дзяржаў-членаў.
Артыкул 3
Гарант, зарэгістраваны на тэрыторыі дзяржавы-члена прынцыпала, павінен з’яўляцца банкам згодна з заканадаўствам гэтай дзяржавы-члена і адпавядаць наступным патрабаванням:
адсутнасць прымененых да гаранта ў адпаведнасці з заканадаўствам дзяржавы-члена прынцыпала мер па папярэджанні яго эканамічнай неплацежаздольнасці (банкруцтва) і паляпшэнні фінансавага стану (фінансавым аздараўленні) на працягу 6 апошніх месяцаў;
у выпадку калі патрабаванне аб наяўнасці крэдытнага рэйтынгу прадугледжана заканадаўствам дзяржавы-члена бенефіцыяра, – наяўнасць крэдытнага рэйтынгу, прысвоенага крэдытным рэйтынгавым агенцтвам дзяржавы-члена бенефіцыяра, патрабаванне да ўзроўню якога прадугледжана заканадаўствам дзяржавы-члена бенефіцыяра, ці адпаведнасць крытэрыям, зацверджаным Саветам Еўразійскай эканамічнай камісіі (далей – Камісія).
Артыкул 4
Гарант, які зарэгістраваны на тэрыторыі дзяржавы-члена прынцыпала і адпавядае патрабаванням, устаноўленым артыкулам 3 гэтага Пагаднення, з мэтай выдачы банкаўскай гарантыі для ўдзелу ў дзяржаўных (муніцыпальных) закупках бенефіцыяра іншай дзяржавы-члена павінен быць уключаны ў пералік гарантаў дзяржавы-члена бенефіцыяра (далей – пералік гарантаў), калі заканадаўствам дзяржавы-члена бенефіцыяра ў сферы дзяржаўных (муніцыпальных) закупак прадугледжана фарміраванне такога пераліку. Устанаўленне заканадаўствам дзяржавы-члена бенефіцыяра ў сферы дзяржаўных (муніцыпальных) закупак патрабаванняў да гарантаў, якія не прадугледжаны гэтым Пагадненнем, для мэт уключэння гарантаў у пералік гарантаў не дапускаецца.
Уключэнне ў пералік гарантаў ажыццяўляецца ў парадку, устаноўленым заканадаўствам дзяржавы-члена бенефіцыяра ў сферы дзяржаўных (муніцыпальных) закупак, на аснове інфармацыі, атрыманай упаўнаважаным органам дзяржавы-члена бенефіцыяра ад упаўнаважанага органа дзяржавы-члена прынцыпала.
Гарант выключаецца з пераліку гарантаў на аснове інфармацыі ўпаўнаважанага органа дзяржавы-члена прынцыпала ў наступных выпадках:
неадпаведнасць гаранта патрабаванням гэтага Пагаднення;
падача пісьмовай заявы гаранта аб выключэнні з пераліку гарантаў.
Выключэнне гаранта з пераліку гарантаў не спыняе дзеянні выдадзеных ім і прынятых бенефіцыярам банкаўскіх гарантый і не вызваляе гаранта ад адказнасці за невыкананне ці неналежнае выкананне абавязацельстваў па такіх банкаўскіх гарантыях.
Склад інфармацыі, прадугледжанай гэтым артыкулам, а таксама парадак абмену такой інфармацыяй вызначаюцца Саветам Камісіі.
Артыкул 5
Форма і змест банкаўскай гарантыі павінны адпавядаць патрабаванням заканадаўства дзяржавы-члена бенефіцыяра. Банкаўская гарантыя павінна быць уключана ў рэестр банкаўскіх гарантый у парадку, устаноўленым заканадаўствам дзяржавы-члена бенефіцыяра ў сферы дзяржаўных (муніцыпальных) закупак (калі такім заканадаўствам прадугледжана фарміраванне ўказанага рэестра).
Да адносін, звязаных з прадстаўленнем бенефіцыярам гаранту патрабавання па банкаўскай гарантыі, з яго разглядам гарантам, прымяняецца заканадаўства дзяржавы-члена бенефіцыяра.
Артыкул 6
Спрэчкі і рознагалоссі паміж бенефіцыярам і гарантам, а таксама паміж бенефіцыярам і прынцыпалам разглядаюцца ў судовым парадку па месцы рэгістрацыі бенефіцыяра ў адпаведнасці з заканадаўствам дзяржавы-члена бенефіцыяра.
Артыкул 7
Дзяржавы-члены вызначаюць упаўнаважаныя органы, адказныя за рэалізацыю гэтага Пагаднення, аб чым інфармуюць камісію адначасова з паведамленнем аб выкананні ўнутрыдзяржаўных працэдур, неабходных для ўступлення гэтага Пагаднення ў сілу.
Артыкул 8
Дзяржавы-члены самастойна нясуць выдаткі, звязаныя ў тым ліку са стварэннем, і (або) вядзеннем, і (або) мадэрнізацыяй пераліку гарантаў і рэестра банкаўскіх гарантый, пры рэалізацыі дзяржавамі-членамі гэтага Пагаднення.
Артыкул 9
Па ўзаемнай згодзе дзяржаў-членаў у гэта Пагадненне могуць быць унесены змяненні, якія афармляюцца асобнымі пратаколамі і з’яўляюцца неад’емнай часткай гэтага Пагаднення.
Артыкул 10
Спрэчкі, звязаныя з тлумачэннем і (або) прымяненнем гэтага Пагаднення, вырашаюцца ў парадку, вызначаным Дагаворам.
Артыкул 11
Гэта Пагадненне з’яўляецца міжнароднай дагаворам, заключаным у рамках Еўразійскага эканамічнага саюза, і ўваходзіць у права Еўразійскага эканамічнага саюза.
Гэта Пагадненне ўступае ў сілу з даты атрымання дэпазітарыем па дыпламатычных каналах апошняга пісьмовага паведамлення аб выкананні дзяржавамі-членамі ўнутрыдзяржаўных працэдур, неабходных для ўступлення гэтага Пагаднення ў сілу.

Аформлена ў горадзе Маскве 29 жніўня 2023 года ў адным арыгінальным экзэмпляры на рускай мове.
Арыгінальны экзэмпляр гэтага Пагаднення захоўваецца ў Еўразійскай эканамічнай камісіі, якая, з’яўляючыся дэпазітарыем гэтага Пагаднення, накіруе кожнай дзяржаве-члену яго засведчаную копію.

